Nordjyllands Politi har nu for første gang anholdt en person, der har begået kriminalitet for rullende overvågningskameraer i Jomfru Ane Gade.

Anholdelsen fandt sted den 5. juni tidligt om morgenen. På dette tidspunkt var systemet stadig under afprøvning, og to betjente sad og holdt øje med skærmene. Det fortæller leder af Afdelingen for Operativ Planlægning og analyse, Nordjyllands Politi, vicepolitikommissær Søren Jensen til TV2/Nord. Pludselig ser de en 26-årig mand, der vælter rundt på gaden. Helt umotiveret slår han pludselig en burger og sodavand ud af hænderne på en tilfældig forbipasserende. Derefter fortsætter han sin færd ned gennem gaden mod Maximbar, hvor han pludseligt kaster en flaske ud på gaden. Da betjentene kan følge ham hele vejen er det derefter en smal sag for en patruljevogn at anholde. Den 26-årige vedkender sig forholdene, og er nu sigtet for gadeuorden.